पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. गुरुवार की शाम परमहंस दाल मिल में भीषण आग लग गयी। दमकल विभाग की 5 गाडिय़ों ने घटनास्थल पर पहुंचकर आग पर काबू पाया। दमकल विभाग के अधिकारी वाघमारे ने बताया कि आग मशीन की बेयरिंग में शार्ट सर्किट हो जाने से लगी। हादसे में करीब 25 लाख रुपए का नुकसान होने का अनुमान है। दालमिल में आग बुझाने का कोई इंतजाम नहीं था। मिल के मालिक रामभगत अग्रवाल ने दमकल विभाग की कोई एनओसी नहीं ली थी।
दमकल विभाग के अनुसार रामभगत अग्रवाल की चिखली ले आउट में प्लाट नंबर 277 पर परमहंस के नाम से दाल मिल है। गुरुवार की शाम करीब 7:35 बजे मिल में दाल बनाने का कार्य शुरू था। इस दौरान मशीन की बेयरिंग में शार्ट सर्किट हो जाने से आग लग गई। आग लगने के बाद वहां कार्यरत कर्मचारियों ने पहले बुझाने का प्रयास किया। आग इतनी तेजी से फैली कि देखते ही देखते दाल मिल को चपेट में ले लिया।
घटना की सूचना कलमना पुलिस को दी गई। कलमना फायर स्टेशन में सूचना देने के बाद वहां से दमकल वाहन जब घटनास्थल पर नहीं पहुंचे तब लकडग़ंज फायर स्टेशन से तीन वाहनों को बुलाया गया। जब तक ये तीनों वाहन दाल मिल में पहुंचे तब तक दाल मिल में आग फैल चुकी थी। आग की भयावहता को देखते हुए दमकल विभाग के अधिकारी वाघमारे ने गंजीपेठ से दो वाहन बुलाए। उसके बाद आग पर काबू पाया गया। पानी की बौछारों से आग पर काबू तो पा लिया गया लेकिन सारी दाल खराब हो गई। देर रात तक दाल मिल के मालिक रामभगत नौकरों के साथ आग बुझने के बाद तुअर दाल को सुखाने का इंतजाम कर रहे थे।
कोयले के कारण तेजी से फैली
दमकल विभाग के अधिकारी वाघमारे ने बताया कि दाल मिल के अंदर कोयले की मशीन भी लगी थी। दाल मिल में कोयले को जलाकर दाल को पॉलिश करने का काम किया जाता था। गुरुवार को आग लगने के समय दाल को पालिश करने का कार्य शुरू था, जिससे कोयले के कारण दाल मिल में तेजी से आग फैली। दालमिल में आग बुझाने का कोई साधन नहीं होने से दाल मिल के मालिक को बड़ा नुकसान पहुंचा है।
कचरे का ढेर जला, ट्रक को बचाया
कामठी रोड पर ओ पी बजाज के खाली प्लाट में कचरे का ढेर था। गुरुवार को रात के समय कचरे के ढेर में आग लगने से परिसर में हड़कंप मच गया। परिसर में ट्रक क्रमांक एम एच 36-4050 और एम एच 31 - 5065 व पास के गैरेज में आग पहुंचने से पहले दमकल विभाग के दो वाहन पहुंच गए। दोनों वाहनों के कर्मियों ने आग पर काबू पाया। समय रहते दमकल कर्मी पहुंच गए, जिससे दोनों ट्रक आग की चपेट में आने से बच गए। किसी ने जानबूझकर कचरे के ढेर में आग लगा दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn